b'\n_START_ARTICLE_\nPirttij\xc3\xa4rvi (Jyv\xc3\xa4skyl\xc3\xa4, Taka-Keljo)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 6,0 hehtaaria, se on 500 metri\xc3\xa4 pitk\xc3\xa4 ja 200 metri\xc3\xa4 leve\xc3\xa4. Se sijaitsee laajan Pirttim\xc3\xa4en l\xc3\xa4nsipuolella m\xc3\xa4en alla. J\xc3\xa4rvi on keskikohdastaan kasvamassa umpeen ja se onkin melkein kuroutunut kahdeksi j\xc3\xa4rvenosaksi, joiden v\xc3\xa4liss\xc3\xa4 on en\xc3\xa4\xc3\xa4 kapea v\xc3\xa4yl\xc3\xa4. Pirttij\xc3\xa4rvi on nevalaiteinen ja r\xc3\xa4memetsien reunustama, rantamiltaan se on p\xc3\xa4\xc3\xa4osin luonnontilassa. Sit\xc3\xa4 pidet\xc3\xa4\xc3\xa4n arvokkaana luontokohteena, ja siell\xc3\xa4 pesii muun muassa laulujoutsen . Siin\xc3\xa4 ei ole kartan mukaan saaria. J\xc3\xa4rvi on luodattu ja siit\xc3\xa4 on julkaistu syvyyskartat. J\xc3\xa4rven tilavuus on noin 30\xc2\xa0000 kuutiometri\xc3\xa4. Sen keskisyvyys on 0,6 metri\xc3\xa4 ja suurin syvyys on 1,5 metri\xc3\xa4. J\xc3\xa4rven rantaviivan pituus on 1,4 kilometri\xc3\xa4 ja sen rannat ovat soistunutta mets\xc3\xa4maata. J\xc3\xa4rven l\xc3\xa4nsipuolella sijaitsee asuintila, jolle tulee tie Taka-Keljolta yhdystielt\xc3\xa4 16607.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kymijoen vesist\xc3\xb6ss\xc3\xa4 (vesist\xc3\xb6aluetunnus 14) Suur-P\xc3\xa4ij\xc3\xa4nteen alueen (14.2) Muuratj\xc3\xa4rven valuma-alueella (14.28), jonka Sallaanojan valuma-alueeseen (14.287) j\xc3\xa4rvi kuuluu. J\xc3\xa4rven vedenpinnan korkeus on 135,4 metri\xc3\xa4 mpy. Siihen on johdettu kolme lyhytt\xc3\xa4 metsojaa. Hanhiniityn-Hanhikankaan suunnalla olevan purovesist\xc3\xb6n vedet p\xc3\xa4\xc3\xa4tyv\xc3\xa4t Pirttij\xc3\xa4rveen, joka laskee puolen kilometrin p\xc3\xa4\xc3\xa4ss\xc3\xa4 Yl\xc3\xa4-Sallaaj\xc3\xa4rveen. Laskuojalla on pudotusta 0,9 metri\xc3\xa4.\n_START_SECTION_\nHistoriaa\n_START_PARAGRAPH_\nVuoden 1963 peruskartassa oli j\xc3\xa4rven keskikohdalle piirretty saari, joka j\xc3\xa4i ruohikon sis\xc3\xa4\xc3\xa4n. Vaikuttaa silt\xc3\xa4, ett\xc3\xa4 ennest\xc3\xa4\xc3\xa4nkin matalaa j\xc3\xa4rve\xc3\xa4 olisi laskettu noin 0,2 metri\xc3\xa4. J\xc3\xa4rvi oli tuolloin autio, vaikka sen kaakkoispuolella sijaitsikin maatila.'